Kamzy Gunaratnam

Kamzy Gunaratnam (født Khamshajiny Gunaratnam; 27. mars 1988 i Jaffna på Sri Lanka) er en norsk politiker (Ap) og stortingsrepresentant for Oslo siden 2021.

Hun var varaordfører i Oslo fra 21. oktober 2015 til hun ble valgt inn på Stortinget.. Gunaratnam ble innvalgt representant i Oslo bystyre første gang i 2007. Hun hun satt først en periode i kultur- og utdanningskomiteen og så to perioder som medlem av helse- og sosialkomiteen.

Hun var nominert til 2. plass på Arbeiderpartiet liste i Oslo for stortingsvalget 2021, og ble valgt inn som representant 5 fra Oslo.

Bakgrunn og virke 
Gunaratnam kom til Norge sammen med sin mor og en bror i 1991. Hennes far hadde da flyktet til Norge og bodde i Hammerfest. Familien ble samlet og flyttet til Groruddalen i Oslo. Hun vokste opp på Veitvet og Rødtvet. Hun gikk på Rødtvet skole og Apalløkka ungdomsskole. Hennes opprinnelige navn er Khamshajiny, men på skolen fikk hun tilnavnet «Kamzy», som hun etter hvert også begynte å kalle seg selv. I 2018 endret hun offisielt fornavn til Kamzy.

Etter ungdomsskolen valgte Gunaratnam Oslo handelsgymnasium for videregående opplæring. Det var der hun etter hver ble politisk interessert. Hun engasjerte seg først i Tamil Youth Organisation, men ble etter et møte med Raymond Johansen introdusert til Arbeiderpartiets ideologi og historie. Som elev på videregående ble hun i 2006 kvotert inn på Oslo Ap sin nominasjonsliste, og votert inn i Oslo bystyre som 19-åring. Gunaratnam har vært nestleder og leder for Ungdom mot rasisme.

Hun satt som leder i AUF i Oslo fra 2009 til 2011. I 2013 var hun rådgiver for Arbeiderpartiets valgkamp. Gunaratnam ble selv innvalgt som vararepresentant til Stortinget for 2013–2017.  I 2014 ble hun forespurt å være nestleder i Oslo Ap, men takket nei og mente det var for tidlig. Hun ble likevel overtalt til å stå som nominert og ble valgt. Som nestleder ble det naturlig at hun fikk en sentral posisjon i det nye byrådet, og hun fikk vervet som varaordfører i Oslo, den yngste noen gang.

Hun har studert sosialgeografi ved Universitetet i Oslo og fag ved lærerutdanningen ved Høyskolen i Oslo

Gunaratnam var blant de overlevende etter massedrapene på Utøya i 2011. I 2021 var hun en av fire overlevende fra Utøya som fortalte sin historie i dokumentarfilmen Generasjon Utøya ti år etter massedrapene.

I november 2018 ble hun valgt til leder av Oslos 17. mai-komité for 2019.

I 2021 stod Gunaratnam bak antirasistiske forslag fremlagt av Oslo Arbeiderparti. Deriblant et kontroversielt forslag om å kurse kommuneansatte i såkalt «strukturell rasisme».

Fra talerstolen under Oslo Arbeiderpartis årsmøte 18. mars 2023 annonserte Gunaratnam at hun trakk seg som nestleder. Som begrunnelse oppga hun viktigheten av fornyelse i ledelsen. Samtidig uttrykte hun misnøye med at partiet fikk en ledelse som hun omtalte med den rasistisk nedsettende betegnelsen «blendahvit».

Bibliografi 
 2021: Din kamp er min kamp, Aschehoug, medforfatter: Martine Aurdal, 227 sider, ISBN 9788203267741

Stortingskomitéer 
 2021–2025: Medlem av Justiskomiteen

Referanser

Eksterne lenker 
 
 
 

Ap-politikere i Oslo
Nordmenn av srilankisk opphav
Nordmenn født på Sri Lanka
Overlevende etter massedrapene på Utøya i 2011
Tillitsvalgte i AUF
Stortingsrepresentanter for Oslo
Stortingsrepresentanter 2021–2025